
מרוצי מכוניות הנערכים על ידי בני נוער

היו"ר יורי שטרן:

	אני פותח את הישיבה. על סדר-היום: מרוצי מכוניות הנערכים על ידי בני נוער – "דיון מהיר" של חבר הכנסת איתן כבל. חבר-הכנסת איתן כבל, בבקשה. 

איתן כבל:

	 לפני שנה, בכביש 471, כביש שמחבר את כביש 444 עם כביש 40 בפתח-תקווה, יצא לי לפחות פעמיים להודיע למשטרה שיש מכוניות שנוסעות באופן מטורף בכביש, פשוט סכנת נפשות. חשבתי שאלה סתם חבר'ה צעירים שמתפרעים. לפני פחות מחודש, באותו כביש, שהתברר שבמשטרה מודעים לו, 20 כלי רכב חונים בערב שישי בצדי הכביש ורעייתי אומרת לי: תדע לך, הם עושים פה מרוצי מכוניות, כבר יצא לי כמה פעמים לנסוע עם הילדות והם מתחרים ביניהם בכביש. הכביש שם הוא גם קלאסי לתופעה הזאת. ואז הכל התפוצץ לפני כשבועיים, נדמה לי, באזור התעשייה של פתח תקווה, שמוכר לי גם כן היטב. התברר שזאת רשת ארצית, מאורגנת, מסודרת. 

	מדובר פה בסכנה, וזה יקרה יום אחד. 

נצ"מ משה בן זקרי:

	זה כבר קרה.

איתן כבל:

	נכון. זה ימשיך לקרות, יהיו תאונות ויהיו הרוגים כי אלה שעוסקים בזה, אמנם הם נהגים כנראה טובים ממני או מהממוצע, אבל בכל זאת מדובר בחבר'ה צעירים, שחלק לא קטן מהם אינם בעלי ניסיון. 

	נדרשות כמה וכמה פעולות כדי להתמודד עם התופעה. קודם כל, חקיקה מסודרת.

היו"ר יורי שטרן:

	אתה רוצה להגיד שהיום אין סעיף בחוק שאוסר דבר כזה?

איתן כבל:

	אין בחוק התייחסות לספורט מוטורי. 

היו"ר יורי שטרן:

	אנחנו מקדמים הצעת חוק בעניין הזה. 

איתן כבל:

	אני מדבר עוד לפני הסדרת הנושא. ברגע שתהיה פעילות מקצועית מסודרת ממילא 90% מהם לא יוכלו להשתתף גם בגלל הגיל, הניסיון, המשאבים שנדרשים כדי להיכנס לזה באופן מסודר. אני לא פוסל אפשרות שיוקצה מקום מיוחד לפעילות כזאת. זאת אומרת, יקצו כביש מסוים ביום מסוים לפעילות הזאת. איפה הבעיה? גם זה לא ימנע את הפעילות הפיראטית מסיבה פשוטה, כי ברגע שרשות המדינה אומרת: יש כאלה שזה הספורט שלהם, בואו נקצה להם מקום, המשטרה ורשויות החוק לא יכולות לאפשר את הפעילות הזאת לכל אחד כי יצטרכו לקבוע קריטריונים גם אם זה לא מקצועי. 

	לכן, קודם כל נדרש כאן עניין אחד ברור, טיפול חקיקתי, בלי קשר להסדרת הנושא.

היו"ר יורי שטרן:

	בחוקים שמתייחסים לעבירות התנועה אין שום סעיף שאפשר להחיל אותו על מקרים כאלה, על סכנת נפשות שכזאת?

נצ"מ משה בן זקרי:

	יש. אנחנו אוכפים את הדבר הזה. 

היו"ר יורי שטרן:

	על מהירות. 

נצ"מ משה בן זקרי:

	מייד אתן לכם סקירה מה אנחנו עושים. אין משהו שמאשר את נושא הספורט המוטורי.  

היו"ר יורי שטרן:

	לגבי הספורט המוטורי יש חקיקה שכבר רצה בכנסת. 

איתן כבל:

	שלא בהכרח היא פותרת את הבעיה הזאת. 

היו"ר יורי שטרן:

	אנחנו מדברים עכשיו על הצד הבלתי חוקי. 

איתן כבל:

	נכון שמי שנוסע במהירות מופרזת באזור מסוים, בכל מקרה אפשר לעצור אותו. אלא שהבעיה פה היא סוג האוכלוסייה שאנחנו מדברים עליה, שבדרך כלל אלה נערים בני 17, 18 ויש שם שאלות של מעצר, היחס כלפיהם, היחס כלפי ההורים. 90% מכלי הרכב הם של ההורים. האם אתה יכול לעצור את הרכב של ההורים? 

יפה שפירא:

	כנראה ההורים הסכימו לזה. 

איתן כבל:

	חלק מהם זה בעידוד ובמימון של ההורים. 

היו"ר יורי שטרן:

	אני חושב שבהרבה מאוד מקרים ההורים בכלל לא יודעים. 


איתן כבל:

יש לך טעות. אדוני היושב-ראש, אתה לא בעניין בכלל. עם הרכב שלך אתה לא עולה להתחרות. למה? כי הוא בכלל לא עומד בקריטריונים כדי להתמודד. הרי מה הם עושים? הם עושים שינויים בתוך הרכב על מנת להעלות את כוח הסוס של הרכב. הם עושים כל מיני שיפורים. הם עשו הכלאה בין מרצדס לבין סובארו למשל. מה, ההורה לא יודע? 

מקס אבירם:

	זה עולה הרבה כסף. הם יודעים. 

היו"ר יורי שטרן:

	זה דבר שנראה אבסורדי. אני ראיתי את זה רק בסרטים. בסרטים בדרך כלל עושים את זה עם אופנוע. 

	יש חקיקה כנגד מרוצים כאלה במדינות אירופה או בארצות-הברית, למשל?

נצ"מ משה בן זקרי:

	אני יודע שבאירופה ובמדינות אמריקה יש תקן מחמר למרוצי מכוניות, תקן שמגדיר בדיוק מה המסלול. 

היו"ר יורי שטרן:

	זה לגבי מרוצים חוקיים. עזוב את זה כעת. 

נצ"מ משה בן זקרי:

	אני לא יודע מה נעשה כנגד מרוצים פיראטיים בחוץ לארץ. 

איתן כבל:

	צריך לבדוק את זה. בקולנוע האמריקני הנושא של מרוצי מכוניות ושיפור המנועים בין כנופיות – כך נהרג ג'ימס דין. הוא לא נהרג במרוץ מקצועי. אין לי מושג מה נעשה במשך השנים. 

היו"ר יורי שטרן:

	לדעתי אנחנו צריכים להזמין לדיון כזה גם את המועצה לבטיחות בדרכים כי אני חושב שיש לה תפקיד מאוד חשוב גם בהסברה של העניין וגם באכיפה. 

	אני מבין שהסנקציה כנגד תופעה כזאת מסיבית היא די חלשה.

נצ"מ משה בן זקרי:

	אני רוצה להגיד מה אנחנו עושים כי אנחנו לא מתעסקים רק בנושא של המהירות המופרזת. 

	קודם כל אני רוצה שיובן פה שהמשטרה בעד להסדיר את הנושא מבחינה חוקית. כמובן שלוקחים בחשבון את הנושא של הבטיחות, הנושא של הביטחון, נושא של רישוי הנהגים והרכב. 

היו"ר יורי שטרן:

	אתם שותפים או שתהיו שותפים בהכנת הצעת החוק. 

נצ"מ משה בן זקרי:

	כן. אני חושב שהדבר הזה יעביר חלק מהבלתי חוקי לחוקי. 

איתן כבל:

	בשוליים.

היו"ר יורי שטרן:

	אני חושב שחבר הכנסת איתן כבל צודק. מדובר פה בנערים. 

נצ"מ משה בן זקרי:

	לכן אמרתי רק חלק. אין לנו ספק שהדבר הזה ימשיך. 

	אנחנו כיום מתמודדים בעיקר בשני סוגים של מרוצים פיראטיים. הראשון הוא מרוץ פיראטי בצורה כזאת שידוע המפגש של האנשים. זו התארגנות ספונטנית. במפגש הזה קובעים שני בחורים לצאת למרוץ, עולים על הכביש, נעמדים לפני הרמזור, מחכים לאור ירוק - - -

היו"ר יורי שטרן:

	אנחנו עם חריג. אנחנו חיים במדינה שיש בה סיכונים מעל ומעבר, ואם נוסעים לטייל אז להודו או לבוליביה, ואם רוצים לבלות אז עושים את המרוצים האלה. כאילו חסר אקשן ביום יום. 

נצ"מ משה בן זקרי:

	כמו שאמרתי, נעמדים לפני הצומת, מחכים לאור ירוק. בינתיים חברים שלהם מאחור עוצרים את התנועה מאחור עם הרכבים, כאילו יוצרים פקק - - -

היו"ר יורי שטרן:

	ומה אתם עושים, כשאתם יודעים על מרוץ כזה?

נצ"מ משה בן זקרי:

	אנחנו יודעים, בעיקר במרוצים הספונטניים האלה, על מקומות המפגש שלהם ואנחנו פועלים בצד המניעתי של הדבר. זאת אומרת, אנחנו מפגינים נוכחות במקומות המפגש כדי להוציא להם מהראש שכדאי להם להתחיל לעשות איזשהו מרוץ.

	הסוג השני זה המרוצים המתוכננים. זאת אומרת, יש כבר חבר'ה שמתחרים, מכירים אחד את השני. יש להם אתרי אינטרנט בפורומים סגורים. הם מתכתבים ביניהם. הם מבצעים שיפורים בכלי הרכב, והכוונה היא מחליפים להגה קטן, עושים כסאות של מטוסים ברכב, שמים חגורות צולבות, קשתות בטיחות, הם משנים את המחשב של הרכב ומשקיעים בזה המון כסף. יש גם מוסכים שמציעים להם לבצע את השיפורים האלה. 

היו"ר יורי שטרן:

	כל מוסך מוסמך לעשות את זה?


נצ"מ משה בן זקרי:

	כל מוסך יכול להציע. 

היו"ר יורי שטרן:

	לפי דעתי, אם אנחנו רוצים להסדיר את העניין, חלק מזה צריך להיות הסמכה של המוסכים לעשות את השינויים האלה. 

איתן כבל:

	אני בטוח שהסמכה יש להם. העניין הוא כזה, איזו סיבה יש לאדם מן היישוב לבוא ולעשות שיפורים מסוג כזה? 

נצ"מ משה בן זקרי:

	דרך אגב, זה עולה המון כסף. 

היו"ר יורי שטרן:

	אני הייתי מגדיר את זה כך שלא כל מוסך יהיה רשאי לעשות את זה. הוא צריך לקבל רשיון מיוחד.  

נצ"מ משה בן זקרי:

	אני לא יודע אם אפשר לאסור. למשל, אדם בא להחליף את סרעפת הפליטה. אתה יודע שסרעפת פליטה מגבירה ב-10% את ההספק של המנוע.

היו"ר יורי שטרן:

	אני מניח שיש שינויים דרמטיים יותר, שלפחות לגביהם אתה יכול לדרוש מהמוסך לעשות את זה אך ורק בתנאי שיש תעודה. צריכים גם להנפיק את התעודות האלה. פה צריכים ליצור מערכת שלא קיימת.  

נצ"מ משה בן זקרי:

	זה רק אחרי שתסדיר את הנושא של המרוצים.

מקס אבירם:

	השאלה היא אם השינויים המבניים הם לא פיראטיים גם מבחינתו של בעל המוסך. 

נצ"מ משה בן זקרי:

	דרך אגב, למרוצים המתוכננים גם בא הרבה קהל. לפני שבועיים תכננו מבצע כנגד מרוץ כזה באזור התעשייה בפתח-תקווה. ידענו שיבואו הרבה אנשים. נערך מבצע בראשותו של מפקד מרחב שרון, 50 שוטרים ועוד מתנדבים מקצועיים. סגרנו את האזור, עיכבנו את כל הנהגים, תפסנו את כל כלי הרכב והבאנו אותם לתחנת המשטרה. אנחנו הורדנו את כלי הרכב האלה מהכביש. נתנו דו"חות לנהגים האלה ושישה עברו שיפוט מהיר. העונשים שהוטלו עליהם זה בין חודשיים לארבעה חודשים שלילת רשיון. 

	דרך אגב, במרוצים המאורגנים והמסודרים אנחנו רואים יותר סכנה כי שם במקרה הטוב הנהג מתהפך עם רכבו ויכול להיהרג. במקרה הגרוע הרכב עם הנהג נזרקים לקהל כי הקהל עומד בצדדים. 400 איש היו במרוץ בפתח-תקווה. 

	אנחנו לקראת הכנת איזשהו נייר להנחיית התובעים לחלט את הרכבים שהשתתפו במרוצים. זאת אומרת, לתפוס אותם, למכור אותם והכסף נכנס לאוצר המדינה. 

איתן כבל:

	מותר לך לעשות את זה?

נצ"מ משה בן זקרי:

	אנחנו לא עושים את זה. אנחנו הנחינו את התובעים לבקש זאת מבית המשפט. 

איתן כבל:

	השאלה אם לבית המשפט יש סמכות. 

נצ"מ משה בן זקרי:

	לבית משפט יש סמכות. 

איתן כבל:

	גם אם מדובר ברכב של ההורה? 

נצ"מ משה בן זקרי:

	כאן באופן מובהק ההורים כן יודעים. 

היו"ר יורי שטרן:

	האם אפשר להטיל אחריות על ההורה במקרה שמתחרה כזה הוא קטין? 

נצ"מ משה בן זקרי:

	אני חושב שכדאי להביא טסט-קייס לבית משפט, שבית משפט יחליט. כרגע החוק אומר שניתן לחלט רכב שנעברה בו עבירה אך ורק על ידי בעל הרכב. חלק גדול הם בעלים של כלי הרכב, אלא אם כן הם יודעים ואז הם רושמים את הרכב על שם הסבתא ועל שם הדודה ואז הם מתחמקים. בחלק הזה עוד אפשר לטפל. בהצעת החוק של שר התחבורה מרחיבים את הנושא של השבתת רכב באופן שתהיה סמכות לקצין משטרה לתפוס ל-60 יום את הרכב וסמכות לבית המשפט לחלט רכב גם במקרה שהרכב לא שלו, אם הוכח שבעל הרכב ידע. 

היו"ר יורי שטרן:

	העניין של ידע או לא ידע יסבך אתכם. כשמדובר בנערים הייתי עושה את זה ללא הוכחה שההורים ידעו. אם זה קטין והוא לא הבעלים של הרכב, ההורים צריכים לשאת באחריות ללא קשר אם ידעו או לא ידעו. 

איתן כבל:

	הדיון הוא לא סביב שאלת ההימורים. אבל האם ידוע לכם שסביב נושא מרוצי מכוניות יש גם הימורים לא חוקיים?  


נצ"מ משה זקרי:

	מה שלנו ידוע ממודיעין, שיש כסף בעניין הזה בין מאות לאלפי שקלים למרוץ. פעם עצרנו קבוצה של אנשים ואחד מהם התבטא לפני הקצין שלנו: בגלל שעצרת אותי הפסדתי 40 אלף שקל. 

גלעד ארדן:

	מה אתם עושים כנגד הימורים לא חוקיים?

היו"ר יורי שטרן:

	זה נושא קצת יותר רחב.

נצ"מ משה בן זקרי:

	בדיוק. כי צריך לתפוס את הכסף.

גלעד ארדן:

	בן-אדם אומר לך: הפסדתי 40 אלף שקל.

נצ"מ משה בן זקרי:

	הוא לא אמר את זה לקצין, הוא אמר את זה באזור. לך תוכיח את זה. 

איתן כבל:

	אני רוצה להציע שלפחות בנושא החקיקתי, מעבר לנושא ההימורים שזו הרחבה הרבה יותר גדולה, אנחנו כוועדה נשב יחד עם המשטרה ונבחן את כל אותם שיפורים שהמשטרה למשל לא יכולה להתמודד איתם בטיפול הנקודתי, כמו למשל כשאתה מדבר על חילוט של רכב כיוון שהיום החוק אומר שאתה יכול לחלט רכב רק אם העבירה נעשתה על ידי בעל הרכב.

אהוד יתום:

	כל מה שהם לא יוכלו, אתה תרצה לחוקק?

איתן כבל:

	כן. אי-אפשר עכשיו לתת פתרון לכל הבעיות. יש חינוך ועוד כמה נושאים. מתברר שיש לאקונה בחוק כי לא היו דברים כאלה או הנושא הזה לא התפתח לממדים כמו שמדובר היום. לפחות בנושאים האלה אני אכין הצעה משותפת. אין לי בעיה שכל החברים כאן יצטרפו אליה ונכניס את התיקונים הנדרשים. זה לא יפחית, זה לא יפתור את הבעיה, זה לא יחסל את הבעיה.

גלעד ארדן:

	על מה אתה מדבר, על ענישה, על איסור? 

איתן כבל:

	כן, על ענישה. למשל, נער בן 18 בא למוסך ומבקש לעשות שיפורים ברכב. מה, הוא הולך לטוס עם הרכב? 


נצ"מ משה בן זקרי:

	יש בזה עבירה כי זה שינוי מבנה הרכב. 

איתן כבל:

	בין היתר. אלה דברים שצריך לרכז אותם ולסדר אותם. אני לוקח את זה על עצמי. אני אשמח אם תשתתפו אתי בעניין הזה. שוב, זה לא יפתור את הבעיה. 

היו"ר יורי שטרן:

	זו בדיוק גם הצעתי, שתרכז את החומר. חבר הכנסת איתן כבל יטפל בשינוי חקיקה ואנחנו נצטרף אליו. אבל אנחנו גם מדברים בפעולה מקיפה יותר שכוללת הסברה, כוללת הסדרת נושא המוסכים, בדיקה מה חוקי ולא חוקי בקטע הזה. אולי יש גם נגיעה להיבט של הימורים. בחקיקה נגד הימורים אין בכלל סעיף כזה, זה לא מופיע שם וכדאי להכניס את זה. אתם עדיין לא עליתם על ההוכחות שיש בזה כסף, אבל אין ספק שיש בזה כסף. 

איתן כבל:

	עדיין קשה להם להתמודד עם בתי הקזינו. 

היו"ר יורי שטרן:

	אבל צריך להרחיב את היריעה. אני מניח שהיום הנושא הזה לא נכנס בחוק למסגרת הברורה של הימורים בלתי חוקיים. לכן צריכה להיות פה ראייה מאוד כוללת. ברור שהנושא הזה הוא מטרד רציני ביותר. 

	אנחנו נזמין אתכם ואת המועצה הלאומית לבטיחות בדרכים לתת לנו דיווח בהמשך,  ואנחנו מצפים מחבר הכנסת איתן כבל להגיש לנו תיקון לחוק או אולי חוק נפרד. על כל פנים מעניין לדעת מה תהיה פסיקת בית המשפט בפניות כאלה.

איתן כבל:

	או אפילו התייחסות של בית המשפט שאומרת שרצוי שהנושא יתוקן. 

היו"ר יורי שטרן:

	תודה רבה. ישיבה זו נעולה. 

	הישיבה ננעלה בשעה 10:45.   





